’n Jong man het Vrydagaand verdrink toe hy ’n ander man, wat glo onwettig kreef geduik het, by Houtbaai uit die see op die rotse wou help en ’n brander hom afgeslaan het.
Silva en ’n groep jong mans het Vrydagmiddag saam met ’n groep duikers na die rotse gegaan, het me. Esther Braaf (43), sy niggie, Saterdagaand gesê. Dié wat nie duikers is nie, dra glo die sakke kreef en die duikpakke.
“Barno het probeer om een van die duikers uit die water op die rotse te help toe ’n brander hom afslaan. Die duiker kon Barno egter nie help nie, want die see was te rof,” het sy gesê.
Een van die ander jong mans het dadelik Barno se familielede gaan roep. “Hy was nie ’n goeie swemmer nie. Ons het geweet hy sou dit nie maak nie.”
Die polisie sal ’n lykskouing laat uitvoer, het ao. Tanya Lesch, polisiewoordvoerder van die Houtbaai-polisie, gesê.